Document ID: 32009R0754

NEUVOSTON ASETUS (EY) N:o 754/2009,
annettu 27 päivänä heinäkuuta 2009,
tiettyjen alusryhmien sulkemisesta asetuksen (EY) N:o 1342/2008 III luvussa säädetyn pyyntiponnistusjärjestelmän ulkopuolelle
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon turskakantoja ja turskakantoja hyödyntävää kalastustoimintaa koskevan pitkän aikavälin suunnitelman vahvistamisesta 18 päivänä joulukuuta 2008 annetun neuvoston asetuksen (EY) N:o 1342/2008 (1) ja erityisesti sen 11 artiklan,
ottaa huomioon komission ehdotuksen,
sekä katsoo seuraavaa:
(1)
Asetuksen (EY) N:o 1342/2008 III luvussa vahvistetaan pyyntiponnistusjärjestelmä, jossa jäsenvaltioille jaetaan vuosittain kalastusmahdollisuudet pyyntiponnistuksen muodossa. Mainitun asetuksen 11 artiklan 2 kohdan mukaan neuvosto voi komission ehdotuksesta ja jäsenvaltioiden toimittamien tietojen ja tieteellis-teknis-taloudellisen kalastuskomitean (STECF) antamien lausuntojen perusteella jättää tietyt alusryhmät pyyntiponnistusjärjestelmän ulkopuolelle, edellyttäen, että kyseisten alusten turskasaaliista ja poisheitetyistä määristä on saatavilla asianmukaiset tiedot, turskasaaliiden prosenttiosuus ei ylitä 1,5:tä prosenttia alusryhmän kokonaissaaliista ja että ryhmän ottaminen pyyntiponnistusjärjestelmän piiriin olisi kohtuuton hallinnollinen rasite verrattuna kokonaisvaikutukseen, joka sillä on turskakantoihin.
(2)
Ruotsi on toimittanut tietoja, jotka koskevat Skagerrakissa ja Kattegatissa asetuksen (EY) N:o 43/2009 (2) liitteen III lisäyksessä 2 määritellyllä valikoivalla lajitteluristikolla keisarihummeria kalastavan alusryhmän turskasaaliita. Näiden STECF:n arvioimien tietojen perusteella voidaan vahvistaa, että kaudella, jona kalastukseen osallistuvat alukset käyttävät yksinomaan kyseistä valikoivaa pyydystä, niiden turskasaaliit poisheitetyt määrät mukaan luettuina eivät ylitä 1,5:tä prosenttia kyseessä olevan alusryhmän kokonaissaaliista samalla kaudella. Kun otetaan lisäksi huomioon Ruotsin turskasaaliita Pohjanmerellä, Skagerrakissa ja Kattegatissa koskeva valvontaohjelma ja se, että alusryhmän sisällyttäminen järjestelmään aiheuttaisi kohtuuttoman hallinnollisen rasitteen verrattuna kokonaisvaikutukseen, joka sillä on turskakantoihin, kyseisen Skagerrakissa ja Kattegatissa valikoivalla lajitteluristikolla keisarihummeria kalastavan alusryhmän sulkeminen asetuksen (EY) N:o 1342/2008 III luvussa säädetyn pyyntiponnistusjärjestelmän soveltamisen ulkopuolelle on tarkoituksenmukaista kaudella, jona alukset käyttävät yksinomaan kyseisiä pyydyksiä.
(3)
Espanja on toimittanut tietoja, jotka koskevat Skotlannin länsipuolella pohjatrooleilla pääasiassa kummeliturskaa kalastavan alusryhmän turskasaaliita. Näiden STECF:n arvioimien tietojen perusteella voidaan vahvistaa, että kalastukseen osallistuvien alusten turskasaaliit poisheitetyt määrät mukaan luettuina eivät ylitä 1,5:tä prosenttia kyseessä olevan alusryhmän kokonaissaaliista vastaavalla kaudella. Kun otetaan lisäksi huomioon kyseessä olevan alusryhmän kalastustoiminnan seurannan ja valvonnan varmistamiseksi voimassa olevat toimenpiteet ja se, että alusryhmän sisällyttäminen järjestelmään aiheuttaisi kohtuuttoman hallinnollisen rasitteen verrattuna kokonaisvaikutukseen, joka sillä on turskakantoihin, kyseisen Skotlannin länsipuolella pohjatrooleilla pääasiassa kummeliturskaa kalastavan alusryhmän sulkeminen asetuksen (EY) N:o 1342/2008 III luvussa säädetyn pyyntiponnistusjärjestelmän soveltamisen ulkopuolelle on tarkoituksenmukaista.
(4)
Koska jäsenvaltiot hallinnoivat pyyntiponnistusta ja pyyntiponnistusten rajoitusten noudattamista 1 päivänä helmikuuta 2009 alkavan ja 31 päivänä tammikuuta 2010 päättyvän kalastuskauden perusteella, ja ottaen huomioon, että asetus (EY) N:o 1342/2008 hyväksyttiin vain vähän ennen mainitun kalastuskauden alkua, kyseisten poikkeusten soveltaminen on tarkoituksenmukaista koko kalastuskauden ajan ja sen vuoksi niitä sovelletaan 1 päivästä helmikuuta 2009 alkaen.
(5)
Jotta kyseessä olevilla kalastajilla on varmuus asiasta ja jotta he voivat suunnitella toimintansa meneillään olevan kalastuskauden osalta mahdollisimman pian, Euroopan unionista tehtyyn sopimukseen ja Euroopan yhteisöjen perustamissopimukseen liitetyn kansallisten kansanedustuslaitosten asemasta Euroopan unionissa tehdyn pöytäkirjan I osaston 3 artiklassa tarkoitettuun kuuden viikon ajanjaksoon on välttämätöntä myöntää poikkeus,
ON ANTANUT TÄMÄN ASETUKSEN:
1 artikla
Sulkeminen asetuksen (EY) N:o 1342/2008 mukaisen pyyntiponnistusjärjestelmän ulkopuolelle
Seuraavat alusryhmät suljetaan asetuksen (EY) N:o 1342/2008 III luvussa säädetyn pyyntiponnistusjärjestelmän soveltamisen ulkopuolelle:
a)
Ruotsin lipun alla purjehtiva alusryhmä, joka osallistuu 26 päivänä helmikuuta 2009 päivätyssä Ruotsin pyynnössä ja sitä täydentävässä 8 päivänä huhtikuuta 2009 päivätyssä kirjeessä ilmoitettuun kalastukseen, ja joka kalastaa Skagerrakissa ja Kattegatissa kaudella, jona kyseiset alukset kalastavat yksinomaan asetuksen (EY) N:o 43/2009 liitteen III lisäyksessä 2 määritellyllä lajitteluristikolla keisarihummeria;
b)
Espanjan lipun alla purjehtiva alusryhmä, joka osallistuu 2 päivänä joulukuuta 2008 päivätyssä Espanjan pyynnössä ja sitä täydentävissä 6 ja 14 päivänä maaliskuuta 2009 päivätyissä kirjeissä ilmoitettuun kalastukseen, ja joka kalastaa Skotlannin länsipuolen mannerrinteessä 200-1 000 metrin syvyydessä pohjatrooleilla, joiden silmäkoko on vähintään 100 millimetriä, pääasiassa syvänmeren lajeja ja kummeliturskaa.
2 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä helmikuuta 2009.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä heinäkuuta 2009.

Labels: 8
18
6